पटना: कौन बनेगा करोड़पति के 10वें सीजन की शुरुआत 3 सितंबर से हो चुकी है. हर बार की तरह इस बार भी शो में नए प्रतियोगी दिलचस्प कहानियां और प्रेरणा देने वाले किस्सों के साथ मौजूद हैं. शो में तीसरे दिन (5 सितंबर) हॉट सीट पर एक ऐसी कंटेस्टेंट बैठेगी, जिसके संघर्ष की कहानी सुनकर कोई भी भावुक हो सकता है.
शो के होस्ट अमिताभ बच्चन भी गरीब पिता के संघर्ष की कहानी सुनकर भावुक हो गए और अदब से कंटेस्टेंट के पिता को सलाम किया. सोनी टीवी ने केबीसी 10 का एक नया प्रोमो जारी किया है, जिसमें तीसरे कंटेस्टेंट की कहानी को दिखाया गया है. इसकी शुरुआत अमिताभ बच्चन की आवाज से होती है, वो कहते हैं, "गांधी जी ने कहा था आप एक पुरुष को शिक्षित करेंगे तो एक इंसान शिक्षित होगा ,लेकिन आप एक बेटी को शिक्षित करोगे तो पूरा परिवार शिक्षित होगा." ऐसी ही कहानी है हमारे नए कंटेस्टेंट की.
हॉट सीट पर अमिताभ प्रतियोगी का स्वागत करते हैं और फिर सामने आती है कंटेस्टेंट की जुबानी संघर्ष की कहानी. वो बताती हैं, "कभी हमारे घर के हालात ऐसे थे कि घर में खाने को एक रोटी भी नहीं होती थी. फिर मेरे पापा ने सोचा चलो ठेला चलाते हैं."
शो में दिखाए गए वीडियो में कंटेस्टेंट के पिता बताते हैं "मुझे पढ़ाई का बहुत शौक था, लेकिन मेरे हालात ऐसे थे कि पढ़ाई पूरी नहीं कर सका. इसलिए अपनी बेटी को कैसे भी जिद करके पढ़ाया. तुम जितना पढ़ना चाहती हो पढ़ो." उस गरीब शख्स की मेहनत और बुलंद इरादों का ये नतीजा है कि आज उसकी बेटी फिजिकल एजुकेशन की टीचर है. उसने फिजिकल एजुकेशन में अपनी पीएचडी भी पूरी की है. वो खुद जिमनास्ट भी हैं.
कंटेस्टेंट की जुबानी पूरी दास्तां सुनकर, अमिताभ बच्चन बीच शो में कंटेस्टेंट के पिता से कहते हैं, "बाबू जी आपको प्रणाम करता हूं. आप बहुत बड़ा उदाहरण हैं देश के लिए, ये जो सोच है उसे पूरे देश में फैलाने की जरूरत है. ये सोच और प्रबल होनी चाहिए. आपकी बेटी खुद ही जिमनास्टिक भी करती है, ये देश की बहुत बड़ी उपलब्धि है."
अमिताभ बच्चन कंटेस्टेंट से कहते हैं, "आपने हमारे शो की टैगलाइन को साबित कर दिया. कब तक रोकोगे." ये कहानी आज रात 5 सितंबर रात 9 बजे दिखाई जाएगी. शो की पहली कंटेस्टेंट रही हरियाणा की सोनिया यादव की कहानी भी एक प्रेरणा थी, जो आर्मी बैकग्राउंड से थीं.
Source: Aaj Tak